CELEX: 
Language: lt
Date: 2019-07-29 00:00:00
Title: KOMISIJOS ĮGYVENDINIMO SPRENDIMAS (ES) …/... kuriuo panaikinamas Įgyvendinimo sprendimas 2014/246/ES dėl Argentinos teisės ir priežiūros sistemos pripažinimo atitinkančia Europos Parlamento ir Tarybos reglamento (EB) Nr. 1060/2009 dėl kredito reitingų agentūrų reikalavimus

KOMISIJOS ĮGYVENDINIMO SPRENDIMAS (ES) …/...
            
            
               2019 07 29
            
            
               kuriuo panaikinamas Įgyvendinimo sprendimas 2014/246/ES dėl Argentinos teisės ir priežiūros sistemos pripažinimo atitinkančia Europos Parlamento ir Tarybos reglamento (EB) Nr. 1060/2009 dėl kredito reitingų agentūrų reikalavimus
            
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į Europos Parlamento ir Tarybos reglamentą (EB) Nr. 1060/2009 dėl kredito reitingų agentūrų
                  1
               , visų pirma į jo 5 straipsnio 6 dalį,
            
            
               kadangi:
            
            
               (1)pagal Reglamento (EB) Nr. 1060/2009 5 straipsnio 6 dalį Komisijai suteikiami įgaliojimai priimti lygiavertiškumo sprendimą, kuriuo nustatoma, kad pagal trečiosios valstybės teisės ir priežiūros sistemą užtikrinama, kad toje trečiojoje valstybėje turinčios leidimą ar registruotos kredito reitingų agentūros (toliau – KRA) atitiktų teisiškai privalomus reikalavimus, kurie yra lygiaverčiai tame reglamente nustatytiems reikalavimams ir kurių laikymasis ir taikymas toje trečiojoje valstybėje yra veiksmingai prižiūrimi. Trečiosios valstybės teisės ir priežiūros sistema turi tenkinti bent tris Reglamento (EB) Nr. 1060/2009 5 straipsnio 6 dalyje nustatytas sąlygas, kad ją būtų galima laikyti lygiaverte;
            
            
               (2)2014 m. balandžio 28 d. Komisija priėmė Įgyvendinimo sprendimą 2014/246/ES
                  2
               , kuriame konstatuota, kad tos trys sąlygos yra tenkinamos, ir pripažinta, kad Argentinos KRA teisės ir priežiūros sistema atitinka Reglamento (EB) Nr. 1060/2009 reikalavimus, kurie galiojo tuo metu;
            
            
               (3)Argentinos teisės ir priežiūros sistema vis dar atitinka visas tris sąlygas, kurios buvo iš pradžių nustatytos Reglamento (EB) Nr. 1060/2009 5 straipsnio 6 dalyje. Tačiau Europos Parlamento ir Tarybos reglamentu (ES) Nr. 462/2013
                  3
                Sąjungoje registruotoms KRA buvo nustatyta papildomų reikalavimų, kuriais sugriežtinta toms KRA skirta teisės ir priežiūros sistema. Šie papildomi reikalavimai apima kredito reitingų agentūroms teisiškai privalomas reitingų perspektyvų, interesų konfliktų valdymo, konfidencialumo reikalavimų, reitingavimo metodų kokybės, taip pat kredito reitingų teikimo ir atskleidimo taisykles; 
            
            
               (4)remiantis Reglamento (ES) Nr. 462/2013 2 straipsnio antros pastraipos 1 punkto b papunkčiu, nuo 2018 m. birželio 1 d. taikomi papildomi reikalavimai siekiant įvertinti trečiosios valstybės teisės ir priežiūros sistemų lygiavertiškumą;
            
            
               (5)šiomis aplinkybėmis 2017 m. liepos 13 d. Komisija paprašė Europos vertybinių popierių ir rinkų institucijos (ESMA) pateikti rekomendaciją dėl to, ar, inter alia, Argentinos teisės ir priežiūros sistema atitinka šiuos papildomus Reglamentu (ES) Nr. 462/2013 nustatytus reikalavimus, taip pat nuomonę dėl galimų skirtumų svarbos;
            
            
               (6)2017 m. lapkričio 17 d. paskelbtoje techninėje rekomendacijoje ESMA padarė išvadą, kad Argentinos teisės ir priežiūros sistema neapima pakankamų nuostatų, kurios galėtų atitikti Reglamentu (ES) Nr. 462/2013 nustatytų papildomų reikalavimų tikslus;
            
            
               (7)Reglamentu (ES) Nr. 462/2013 į Reglamento (EB) Nr. 1060/2009 3 straipsnio 1 dalies w punktą įtraukiama reitingo perspektyvos apibrėžtis, taip pat nustatoma, kad tam tikri kredito reitingams taikomi reikalavimai taikomi ir reitingo perspektyvoms. Nors reitingų perspektyvos yra vienas iš kredito reitingų rinkos elementų, Argentinos teisės ir priežiūros sistema neapima jokių panašių nuostatų. Reitingų perspektyvos nepatenka į Nacionalinės vertybinių popierių komisijos (isp. Commission Nacional de Valores, CNV) vykdomos KRA priežiūros taikymo sritį, todėl CNV negali reikalauti jokios su reitingų perspektyvomis susijusios informacijos;
            
            
               (8)siekiant pabrėžti, kad kredito reitingų agentūros yra nepriklausomos nuo reitinguojamų subjektų, Reglamentu (ES) Nr. 462/2013 į Reglamento (EB) Nr. 1060/2009 6 straipsnio 4 dalimi, 6a ir 6b straipsniais nustatytas taisykles dėl interesų konfliktų įtraukiami tokie interesų konfliktai, kurie kyla dėl akcininkų ar narių, kredito reitingų agentūroje užimančių svarbias pareigas. Pagal Argentinos teisės ir priežiūros sistemą reikalaujama, kad KRA nustatytų tinkamas ir veiksmingas organizacines bei administracines procedūras, kurios padėtų užkirsti kelią bet kokiam interesų konfliktui, jį nustatyti, pašalinti, ištaisyti ir atskleisti. Tačiau pagal Argentinos teisės ir priežiūros sistemą nėra aiškiai reikalaujama, kad KRA atsižvelgtų į interesų konfliktus, kurie susiję su akcininkais. Taigi, nėra nustatyta reikalavimų drausti KRA suteikti kredito reitingą subjektui, kuris turi daugiau kaip 10 proc. tos agentūros akcijų, arba teikti konsultacines arba patariamąsias paslaugas subjektui, kuris turi daugiau kaip 5 proc. jos akcijų;
            
            
               (9)Reglamentu (ES) Nr. 462/2013 nustatyta naujų nuostatų, kuriomis užtikrinama, kad konfidenciali informacija būtų naudojama tik su kredito reitingavimo veikla susijusiais tikslais ir būtų apsaugota nuo sukčiavimo, vagystės ar piktnaudžiavimo. Tuo tikslu Reglamento (EB) Nr. 1060/2009 10 straipsnio 2a dalyje reikalaujama, kad visus kredito reitingus, reitingų perspektyvas ir su jais susijusią informaciją, kol jie viešai neatskleidžiami, KRA laikytų viešai neatskleista informacija. Pagal Argentinos teisės ir priežiūros sistemą nustatyta išsamių reikalavimų, susijusių su veiksmais, kurių KRA turi imtis, kad apsaugotų konfidencialią informaciją apie emitentus, kuria ji disponuoja. Taigi, veikia patikima apsaugos nuo piktnaudžiavimo konfidencialia informacija sistema;
            
            
               (10)Reglamentu (ES) Nr. 462/2013 siekiama didinti reitingavimo metodų skaidrumą ir gerinti jų kokybę. Tuo reglamentu Reglamento (EB) Nr. 1060/2009 I priedo D skirsnio I poskirsnio 3 punkte KRA nustatoma pareiga suteikti reitinguojamam subjektui galimybę nurodyti bet kokias faktines klaidas prieš paskelbiant kredito reitingą ar reitingo perspektyvą. Pagal Argentinos teisės ir priežiūros sistemą KRA nėra įpareigotos suteikti reitinguojamam subjektui galimybę prieš paskelbiant kredito reitingą atlikti faktinę jo patikrą. Atsižvelgiant į investuotojų apsaugą ir siekiant užtikrinti, kad rinka būtų nedelsiant informuota apie bet kokį kredito reitingo pakeitimą, reitingas turi būti skelbiamas iš karto, kai jį patvirtina reitingavimo komitetas; 
            
            
               (11)Reglamentu (ES) Nr. 462/2013 į Reglamento (EB) Nr. 1060/2009 8 straipsnio 5a dalį, 6 dalies aa ir ab punktus ir 7 dalį įtraukiamos apsaugos priemonės, kuriomis užtikrinama, kad dėl jokio reitingavimo metodų pakeitimo tie metodai netaptų ne tokie griežti. Yra tam tikrų reikšmingų Argentinos ir Sąjungos teisės ir priežiūros sistemų skirtumų. Nors pagal Argentinos teisės ir priežiūros sistemą reikalaujama, kad kredito reitingai būtų nustatomi tik taikant paskelbtus metodus ir kad tie metodai būtų periodiškai peržiūrimi, nėra nustatyta aiškaus reikalavimo, kad KRA konsultuotųsi dėl savo metodų pakeitimų arba ištaisytų tų metodų klaidas. Be to, nėra reikalaujama apie reitingavimo metodo klaidas pranešti visiems subjektams, kuriems tos klaidos turi įtakos; 
            
         
         
            
               (12)Reglamentu (ES) Nr. 462/2013 sugriežtinami reikalavimai, susiję su kredito reitingų teikimu ir atskleidimu. Remiantis Reglamento (EB) Nr. 1060/2009 8 straipsnio 2 dalimi ir I priedo D skirsnio I poskirsnio 2a punktu, KRA, atskleisdama reitingavimo metodus, modelius ir pagrindines reitingavimo prielaidas, kartu pateikia aiškias ir lengvai suprantamas gaires, kuriose paaiškinamos prielaidos, parametrai, ribos ir neaiškumai, susiję su modeliais ir reitingavimo metodais, naudojamais kredito reitingams nustatyti. Argentinos teisės ir priežiūros sistema apima nuostatas, kuriomis reikalaujama užtikrinti, kad KRA pateiktų pakankamas gaires, kad kredito reitingų naudotojai galėtų tuos reitingus suprasti. Tačiau nėra nustatyta aiškaus reikalavimo, kad į kredito reitingą KRA įtrauktų tik su subjekto kredito rizikos vertinimu susijusią informaciją. Taip pat nėra reikalaujama, kad kredito reitinge KRA nurodytų, kad kredito reitingas yra agentūros nuomonė ir kad juo galima kliautis tik tam tikru mastu;
            
            
               (13)siekiant KRA sektoriuje stiprinti konkurenciją ir mažinti interesų konfliktų galimybę, Reglamentu (ES) Nr. 462/2013 į Reglamento (EB) Nr. 1060/2009 I priedo E skirsnio II poskirsnį įtraukiamas reikalavimas, kad kredito reitingų agentūrų taikomi mokesčiai už kredito reitingus ir papildomas paslaugas būtų nediskriminaciniai ir grindžiami faktinėmis išlaidomis. Reikalaujama, kad KRA atskleistų tam tikrą finansinę informaciją. Pagal Argentinos teisės ir priežiūros sistemą nustatytas tik toks reikalavimas, kad KRA teiktų priežiūros institucijai informaciją apie kiekvienam klientui už reitingavimo paslaugas taikomus mokesčius, diferencijuotus pagal subjektą ir (arba) priemonę ir vertybinius popierius. KRA savo interneto svetainėse privalo nurodyti mažiausius ir didžiausius mokesčius už savo reitingavimo paslaugas, kad užtikrintų sąžiningą elgesį su klientais, tačiau nėra nustatyta reikalavimo, kad klientams taikomi mokesčiai būtų grindžiami išlaidomis ir nediskriminaciniai;
            
            
               (14)atsižvelgiant į išnagrinėtus veiksnius, Argentinos KRA teisės ir priežiūros sistema tenkina ne visas Reglamento (EB) Nr. 1060/2009 5 straipsnio 6 dalies antroje pastraipoje nustatytas lygiavertiškumo sąlygas. Todėl jos negalima laikyti lygiaverte tuo reglamentu nustatytai teisės ir priežiūros sistemai;
            
            
               (15)todėl Įgyvendinimo sprendimą 2014/246/ES reikėtų panaikinti;
            
            
               (16)šiame sprendime nustatytos priemonės atitinka Europos vertybinių popierių komiteto nuomonę,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Įgyvendinimo sprendimas 2014/246/ES panaikinamas.
            
            
               2 straipsnis
            
            
               Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Priimta Briuselyje 2019 07 29
            
            
               
                     Komisijos vardu
               
               
                     Pirmininkas
                     Jean-Claude JUNCKER
               
               
            
         
         
            
                  
                     (1)
                  
                        OL L 302, 2009 11 17, p. 1.
               
               
                  
                     (2)
                  
                        2014 m. balandžio 28 d. Komisijos įgyvendinimo sprendimas 2014/246/ES dėl Argentinos teisės ir priežiūros sistemos pripažinimo atitinkančia Europos Parlamento ir Tarybos reglamento (EB) Nr. 1060/2009 dėl kredito reitingų agentūrų reikalavimus (OL L 132, 2014 5 3, p. 68).
               
               
                  
                     (3)
                  
                        2013 m. gegužės 21 d. Europos Parlamento ir Tarybos reglamentas (ES) Nr. 462/2013, kuriuo iš dalies keičiamas Reglamentas (EB) Nr. 1060/2009 dėl kredito reitingų agentūrų (OL L 146, 2013 5 31, p. 1).